CELEX: 32018R0047
Language: da
Date: 2017-10-30 00:00:00
Title: Kommissionens delegerede forordning (EU) 2018/47 af 30. oktober 2017 om tilladelse af anvendelsen af alternative T90-trawl i fiskeriet i Østersøen som undtagelse fra Rådets forordning (EF) nr. 2187/2005

12.1.2018   
            
            
               DA
            
            
               Den Europæiske Unions Tidende
            
            
               L 7/21
            
         KOMMISSIONENS DELEGEREDE FORORDNING (EU) 2018/47
   af 30. oktober 2017
   om tilladelse af anvendelsen af alternative T90-trawl i fiskeriet i Østersøen som undtagelse fra Rådets forordning (EF) nr. 2187/2005
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2016/1139 af 6. juli 2016 om en flerårig plan for torske-, silde- og brislingebestandene i Østersøen og fiskeriet, der udnytter disse bestande, om ændring af Rådets forordning (EF) nr. 2187/2005 og om ophævelse af Rådets forordning (EF) nr. 1098/2007 (1), særlig artikel 8, og
   ud fra følgende betragtninger:
   
               (1)
            
            
               Målet med Europa-Parlamentets og Rådets forordning (EU) nr. 1380/2013 (2) er gradvis at eliminere udsmid i alt EU-fiskeri, ved at der indføres en landingsforpligtelse for fangster af arter, der er omfattet af fangstbegrænsninger. Foranstaltninger til gradvis at eliminere udsmid kan medtages i flerårige planer.
            
         
               (2)
            
            
               Ved Europa-Parlamentets og Rådets forordning (EU) 2016/1139 fastlægges en flerårig plan for torske-, silde- og brislingebestandene i Østersøen og fiskeriet, der udnytter disse bestande. Den flerårige plan indeholder bl.a. krav om, at Kommissionen skal vedtage visse tekniske ledsageforanstaltninger med henblik på at bidrage til opfyldelsen af planens målsætninger. Kommissionen kan navnlig vedtage delegerede retsakter vedrørende ændringer af fiskeredskaber med henblik på at sikre eller øge selektiviteten, reducere uønskede fangster eller minimere den negative indvirkning på økosystemet.
            
         
               (3)
            
            
               Ved Rådets forordning (EF) nr. 2187/2005 (3) fastsættes der tekniske bevarelsesforanstaltninger vedrørende fangst og landing af fiskeressourcer i Østersøen. I nævnte forordning defineres maskestørrelsesintervallerne og andre specifikationer, bl.a. hvilke fiskeredskaber, der er tilladt for hver målart i Østersøen.
            
         
               (4)
            
            
               Danmark, Tyskland, Estland, Letland, Litauen, Polen, Finland og Sverige har direkte interesse i spørgsmål vedrørende fiskeriforvaltning i Østersøen. Disse medlemsstater har fremlagt en fælles henstilling (4) for Kommissionen efter høring af Det Rådgivende Råd for Østersøen. Det fremgår af henstillingen, at visse modifikationer af specifikationerne for fangstposen i de eksisterende T90-trawl, som defineret i forordning (EF) nr. 2187/2005, vil øge selektiviteten og reducere antallet af uønskede fangster af torsk. Videnskabelige bidrag, der bekræfter dette, er indhentet fra Den Videnskabelige, Tekniske og Økonomiske Komité for Fiskeri (STECF).
            
         
               (5)
            
            
               De foranstaltninger, der foreslås i den fælles henstilling, vedrørende anvendelsen af alternative T90-trawl som supplement til de T90-trawl, der er defineret i forordning (EF) nr. 2187/2005, bidrager til at nå målene i den flerårige plan, der er opstillet ved forordning (EU) 2016/1139. Foranstaltningerne bør derfor vedtages i henhold til artikel 18, stk. 3, i forordning (EU) nr. 1380/2013 —
            
         VEDTAGET DENNE FORORDNING:
   Artikel 1
   Genstand
   Ved denne forordning tillades det i visse fiskerier i Østersøen at anvende T90-trawl med specifikationer, som er anderledes end de specifikationer, der er fastsat i forordning (EF) nr. 2187/2005.
   Artikel 2
   Anvendelsesområde
   Denne forordning finder anvendelse på EU-fiskerfartøjer, der fisker i Østersøen i det fiskeri, der er omhandlet i artikel 1 i forordning (EU) 2016/1139.
   Artikel 3
   Definitioner
   I denne forordning forstås ved:
   a)   »T90-trawl«: trawl, snurrevod eller lignende redskaber med en fangstpose og et forlængelsesstykke, der er fremstillet af standarddiamantmasket net, som er drejet 90°, så hovedretningen i trådens forløb er parallel med slæberetningen.
   b)   »de berørte medlemsstater«: Danmark, Tyskland, Estland, Letland, Litauen, Polen, Finland og Sverige
   Artikel 4
   Alternative specifikationer for fangstposen til T90-trawl
   1.   Uanset bilag II til forordning (EF) nr. 2187/2005 tillades anvendelsen af T90-trawl med en fangstpose, der opfylder følgende specifikationer:
   
               a)
            
            
               uanset fodnote 2 i bilag II og litra b) i tillæg 2 til nævnte bilag er fangstposens maskestørrelse mindst 115 mm
            
         
               b)
            
            
               uanset litra e) i tillæg 2 til nævnte bilag er maskeantallet i enhver omkreds af selve fangstposen og forlængelsesstykket, ekskl. maskerne i samlingerne og sømlinerne, 80
            
         
               c)
            
            
               fangstposens længde er mindst 9 m.
            
         2.   Fangstposen opfylder alle de øvrige specifikationer, der er fastsat i tillæg 2 til nævnte bilag.
   Artikel 5
   Registrering af fangster
   De berørte medlemsstater sikrer, at fangster taget med det fiskeredskab, der er omhandlet i artikel 4, registreres særskilt fra fangster taget med andre fiskeredskaber.
   Artikel 6
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 30. oktober 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 191 af 15.7.2016, s. 1.
   
      (2)  Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).
   
      (3)  Rådets forordning (EF) nr. 2187/2005 af 21. december 2005 om bevarelse af fiskeressourcerne i Østersøen, Bælterne og Øresund gennem tekniske foranstaltninger, om ændring af forordning (EF) nr. 1434/98 og ophævelse af forordning (EF) nr. 88/98 (EUT L 349 af 31.12.2005, s. 1).
   
      (4)  Fælles henstilling fra Baltfishforummets gruppe på højt niveau. Tekniske foranstaltninger for ICES-underafsnit 22-32 (Østersøen) — alternativ fangstpose for T90.